KALĖJIMŲ DEPARTAMENTO

PRIE LIETUVOS RESPUBLIKOS TEISINGUMO MINISTERIJOS

DIREKTORIUS

ĮSAKYMAS

DĖL PRIEMOKŲ KURATORIAIS PASKIRTIEMS PATAISOS PAREIGŪNAMS MOKĖJIMO TVARKOS APRAŠO PATVIRTINIMO

2015 m. kovo 17 d. Nr. V-120

Vilnius

Vadovaudamasi Tarnybos Kalėjimų departamente prie Lietuvos Respublikos teisingumo ministerijos statuto 38 straipsnio 6 dalimi:

1. T v i r t i n u Priemokų kuratoriais paskirtiems pataisos pareigūnams mokėjimo tvarkos aprašą (pridedama).

2. P a v e d u Kalėjimų departamento prie Lietuvos Respublikos teisingumo ministerijos Bendrajam skyriui šį įsakymą teisės aktų nustatyta tvarka teikti skelbti Teisės aktų registre.

L. e. direktoriaus pareigas	Živilė Mikėnaitė

PATVIRTINTA

Kalėjimų departamento prie Lietuvos Respublikos

teisingumo ministerijos direktoriaus

2015 m. kovo 17 d. įsakymu Nr. V-120

PRIEMOKŲ KURATORIAIS PASKIRTIEMS PATAISOS PAREIGŪNAMS MOKĖJIMO TVARKOS APRAŠAS

I SKYRIUS

BENDROSIOS NUOSTATOS

1. Priemokų kuratoriais paskirtiems pataisos pareigūnams mokėjimo tvarkos aprašas (toliau – Tvarkos aprašas) nustato priemokų mokėjimo pataisos pareigūnams, kurie yra paskirti kuratoriais (toliau – kuratoriai), tvarką ir sąlygas.

2. Tvarkos apraše vartojamos sąvokos atitinka Tarnybos Kalėjimų departamente prie Lietuvos Respublikos teisingumo ministerijos statute (toliau – Statutas), Lietuvos Respublikos valstybės tarnybos įstatyme ir kituose teisės aktuose apibrėžtas sąvokas.

3. Kuratorių įsakymu skiria Kalėjimų departamento prie Lietuvos Respublikos teisingumo ministerijos ar jam pavaldžios įstaigos (toliau – įstaiga) vadovas.

II SKYRIUS

PRIEMOKOS MOKĖJIMO NUSTATYMAS

4. Pataisos pareigūnui, išskyrus Statuto 13 straipsnio 1 ir 3 dalyse nurodytus asmenis, pradedančiam tarnybą įstaigoje, į pataisos pareigūno pareigas skiriantis vadovas nustato 6 mėnesių išbandymo terminą ir paskiria kuratorių.

5. Įstaigos administracinis padalinys arba darbuotojas, atsakingas už personalo administravimą, informuoja būsimo pataisos pareigūno tiesioginį vadovą apie poreikį skirti kuratorių ir suderina su juo kuratoriaus kandidatūrą. Suderinta kuratoriaus kandidatūra teikiama pataisos pareigūną į pareigas skiriančiam vadovui.

6. Pataisos pareigūną paskyrus kuratoriumi, kuravimo laikotarpiu jam nustatoma iki 10 procentų pareiginės algos dydžio priemoka už papildomų užduočių atlikimą, kai pareigūno pareigybės aprašyme nenustatytos kuravimo funkcijos.

7. Konkretų priemokos dydį siūlo nustatyti įstaigoje veikianti komisija, kurios veiklos sričiai yra priskirtas priedų ir priemokų nustatymo darbuotojams nagrinėjimas.

8. Priemokos pataisos pareigūnams mokamos iš įstaigai patvirtintų darbo užmokesčio lėšų.

III SKYRIUS

BAIGIAMOSIOS NUOSTATOS

9. Tvarkos aprašo nuostatų laikymosi priežiūrą vykdo įstaigos administracinis padalinys, atsakingas už personalo administravimą.

________________________________